b'\n_START_ARTICLE_\nJuhan S\xc3\xbctiste\n_START_PARAGRAPH_\nJuhan S\xc3\xbctiste (s\xc3\xbcnninimi Johannes Sch\xc3\xbctz; 1936 Juhan Sch\xc3\xbctz; 28. detsember 1899 T\xc3\xa4htvere vald \xe2\x80\x93 10. veebruar 1945 Tallinn) oli eesti luuletaja._NEWLINE_Juhan S\xc3\xbctiste oli p\xc3\xa4rit vaesest perekonnast. Algkooli l\xc3\xb5petamise j\xc3\xa4rel \xc3\xb5ppis 1913\xe2\x80\x931919 Tartus kellassepa ametit. G\xc3\xbcmnaasiumihariduse omandas ta \xc3\xb5htukoolis.  _NEWLINE_\xc3\x95ppis aastatel 1923\xe2\x80\x931931 Tartu \xc3\x9clikoolis filosoofia- ja \xc3\xb5igusteaduskonnas, kuid stuudium j\xc3\xa4i l\xc3\xb5petamata. Oli kirglik jalgpallur Eesti akadeemilise spordiklubi meeskonnas ja mitmekordne Eesti meister odaviskes. Tuli ka Roomas peetud \xc3\xbcli\xc3\xb5pilaste ol\xc3\xbcmpiaadil odaviskes esimeseks. Oli Tartus vabakutseline kirjanik ning aastatel 1938\xe2\x80\x931941 Tallinnas Eesti Draamateatri dramaturg. _NEWLINE_Saksa okupatsiooni ajal 1941\xe2\x80\x931942 oli vangis Patarei vanglas.\n_START_SECTION_\nIsiklikku\n_START_PARAGRAPH_\nTema onupoeg oli viiuldaja Hugo Sch\xc3\xbctz, ka onupoja poeg Juhan Sch\xc3\xbctz oli viiuldaja.\n_START_SECTION_\nLooming\n_START_PARAGRAPH_\nAlustas luuletajana aastal 1921, osales koguteostes "Sang" ja "Bumerang" (m\xc3\xb5lemad 1925) ning kirjanduse elul\xc3\xa4hedust n\xc3\xb5udvas liikumises (1929\xe2\x80\x931930 ajalehe Kirjanduslik Orbiit toimetaja)._NEWLINE_Teemadest eelistas \xc3\xbchiskondlikku ebav\xc3\xb5rdsust, loodus- ja reisimuljeid, s\xc3\xb5jaolustikku. Kirjutanud ka saksavastase vabadusv\xc3\xb5itluse teemalisi n\xc3\xa4idendeid ja viljelnud ka teatrikriitikat.'